  Майя Бывальцева 18-тӥ инвожолы Удмуртиын 8 сюрс 217 адями лемтэй мертчиськемен эмъяськонниосы вазиськиз, 1 сюрс 699-эз со пӧлысь — нылпиос. Со сярысь ивортэ Роспотребнадзорлэн элькунъя управлениезлэн пресс-службаез. Тужгес трос вазиськисьёс пусъемын Ижкарын (4 сюрс 87), Можгаын (647), Воткаын (566), озьы ик Ува (229), Шаркан (211), Кез (175), Эгра (173), Якшур-Бӧдья (161) ёросъёсын. Нымы-кибыос сайкам дырысен 5 сюрс 242 лемтэйёс энцефалитлы эскеремын, со пӧлысь 171-езлэн (3,3 процент) чер шараямын. 3 сюрс 991-эз боррелиослы эскеремын, висён 1 сюрс 496-езлэн шедьтэмын (37,5 процент). Лемтэй энцефалитлы пумит прививка элькунын 45 сюрс 522 адямилэн пуктэмын, со пӧлын 14 аресозь пиналъёс — 24 сюрс 956 мурт. Роспотребнадзорлэн элькунъя управлениез тодэ вайытэ, Удмуртия лемтэй энцефалит но боррелиоз висёнъёсъя кышкытлыко улосвыл луэ. Энцефалитлэсь утиськонын тужгес пайдаёез амал — вакцинация. Тегъёс: Тазалык Ижкар Роспотребнадзор висён Удмуртия лемтэй  